جمهورباشقانی رجب طیب اردوغان، ۶ فوریه‌ده قهرمان ماراش‌دا باش وئره‌ن و ۱۰ بؤلگه ایله سوریه‌نی ده ووران ۷،۷ و ۷،۶ بؤیوکلوگونده‌کی زلز‌له‌لردن سونرا آختارما-قورتارما اکیپلرینین ییخیملار آلتیندان ساغ چیخاردیغی اینسان ساییسینین ۸ میندن چوخ اولدوغونو بیلدیردی.
جمهورباشقانی اردوغان، بیرلشمیش عرب امیرلیکلرینده تشکیل ائدیلن دونیا حکومت ذیروه‌سینه گؤندردیگی ویدئوم مئساژدا، تورکیه‌نین ۶ فوریه بازار ائرته‌سی گونو اۆست اۆسته میدانا گلن ۷،۷ و ۷،۶ بؤیوکلوگونده‌کی ایکی زلزله ایله سارسیلدیغینی خاطیرلاداراق بئله داوام ائتدی:
"۱۳،۵ میلیون وطنداشیمیزین یاشادیغی ۱۰ بؤلگه‌میزده ۵۰۰ کیلومترلیک بیر ساحه‌یه تأثیر ائد‌ن زلز‌له‌لر تأسف کی، چوخ بؤیوک بیر ییخیما یول آچمیشدیر. زلز‌له‌نین حس اولوندوغو قونشو شهرلرله بیرلیکده فلاکتدن ائتکیلنن اهالینین ساییسی ۲۰ میلیونا یاخینلاشیر. بیلیم آداملاری بو زلزله نتیجه‌سینده اورتایا چیخان انرژینین، بئش یۆز اتم بومباسی گۆجونده اولدوغونو ایفاده ائدیر.
تکجه اؤلکه‌میزین دئییل، اینسانلیق تاریخینین ان بؤیوک طبیعی فلاکتلریندن بیری ایله قارشی قارشییاییق. عصرین فلاکتی اولاراق تانیملانان بو زلز‌له‌ده ییخیلان مینلرجه بینانین ییخینتلاری قالدیریلدیقجا تأسف کی، ایتکیلریمیزین ساییسی آرتیر. زلز‌له‌لردن یارالی اولاراق قورتاریلان ۸۱ مین‌دن چوخ وطنداشیمیزین اؤنملی بیر بؤلومونو مرخص ائتدیک. قالانلارین معالیجه‌سینه ایسه داوام ائدیریک. آختارما-قورتارما اکیپلریمیزین ییخینتیلار آلتیندان قورتاردیغی اینسانلارین ساییسی ۸ مین نفردن چوخدور".
اردوغان، دئپرمین ایلک آنلارین‌دان اعتباراً دؤولتین و میللتین بوتون ایمکانلارینی فلاکت بؤلگه‌سین اوچون سفربر ائتدیکلرینی، اولوسلارآراسی یاردیملاری دا احتیوا ائدن ۴.جو سویه وضعیتی اعلان ائدیلدیگینی وورغولایاراق، زلز‌له‌ بؤلگه‌سینده اولاغان اۆستو حال باشلاتدیقلارینی ایضاح ائتدی.
دؤولتین ایلگیلی قوروملاری ایله یاناشی، مدنی قورولوشلار و کؤنوللولرین طبیعی فلاکتدن ضرر چکنلره کؤمک ائتمک اوچون بؤیوک چابالار گؤستردیگینی ایفاده ائد‌ن اردوغان:
"بیر طرف‌دن آختارما-قورتارما و ییخیم قالدیرما چالیشمالارینی یئریدیرکن، دیگر طرف‌دن ده چادیرلارین، کانتینرلرین و کانکس یاپیلارین قورولماسینی سرعتلندیریریک. انشاالله چوخ یاخیندا ییخیلان شهرلریمیزی یئنیدن انشا و احیا چالیشمالارینی باشلادیریق. تورک دؤولتی اولاراق بو فلاکتین یارالارینی میللتیمیزله بیرلیکده ال اله وئررک ان قیسا زاماندا ساراجاغیق" دئیه دانیشدی.
جمهورباشقانی اردوغان، ذیروه‌یه ائو صاحبلیگی ائد‌ن بیرلشمیش عرب امیرلیکلری باشدا اولماقلا ۱۰۰دن چوخ اؤلکه‌دن آلدیقلاری دستک و باش‌ساغلیغی مئساژلارینا گؤره تشکر ائتدی.
